Telekom România a dat startul înscrierilor pentru cea de-a XI-a ediție a „Burselor Telekom” 

Compania Telekom România a lansat cea de-a XI-a ediție a programului „Bursele Telekom”. Proiectul intenționează să identifice studenți din anul cu potențial de lideri, pasionați de domeniul pe care și l-au ales pentru studii, cu rezultate școlare foarte bune și obiective de carieră foarte bine stabilite, care s-au făcut remarcați prin proiecte extracurriculare și activități de voluntariat.
Programul „Bursele Telekom” 2020-2021 oferă cinci burse de excelență prin intermediul unui concurs național, care se adresează studenților din anul I, înscriși într-o instituție de învățământ superior de stat din România, la buget sau taxă, la zi, la următoarele specializări: automatică și calculatoare, informatică, cibernetică, matematică, inginerie electrică, electronică, telecomunicații si tehnologia informației.

Concursul este organizat în două etape. Prima etapă, care este și eliminatorie, presupune completarea și trimiterea acestui formular până la data de 22 noiembrie 2020. În urma acestei etape vor fi selectați zece finaliști care se vor califica în etapa a doua. Această etapă presupune participarea la un interviu online, prin intermediul platformei Zoom, organizat în data de 8 decembrie 2020, în urma căruia vor fi desemnați câștigătorii celor cinci burse.

Valoarea bursei acordate de către Telekom România fiecărui candidat dintre cei cinci desemnați câştigători reprezintă suma de aproximativ 20.070 RON, împărțită în nouă tranşe lunare, aferente lunilor ianuarie – iunie 2021 și octombrie – decembrie 2021 (tranșe stabilite la valoarea salariului minim pe economie).

Mai multe detalii despre programul „Bursele Telekom”, precum și despre condițiile de aplicare, pot fi accesate aici. De asemenea, studenții interesați pot viziona următorul promo video pus la dispoziție de către organizatori. 
